CELEX: 32021D1939
Language: hu
Date: 2021-11-09 00:00:00
Title: A Tanács (EU) 2021/1939 határozata (2021. november 9.) az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodással létrehozott kereskedelmi bizottságban az említett megállapodás II. melléklete 2., 2A. és 5. függelékének módosításai tekintetében az Európai Unió által képviselendő álláspontról

2021.11.10.   
               
               
                  HU
               
               
                  Az Európai Unió Hivatalos Lapja
               
               
                  L 396/56
               
            
         A TANÁCS (EU) 2021/1939 HATÁROZATA
         (2021. november 9.)
         az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodással létrehozott kereskedelmi bizottságban az említett megállapodás II. melléklete 2., 2A. és 5. függelékének módosításai tekintetében az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodást (a továbbiakban: a megállapodás) az Unió Kolumbia és Peru tekintetében – a 2012/735/EU tanácsi határozattal (1) összhangban – 2012. június 26-án, Ecuador tekintetében pedig – az (EU) 2016/2369 tanácsi határozattal (2) összhangban – 2016. november 11-én írta alá. A megállapodást – annak 330. cikkének (3) bekezdése értelmében – az Unió és Peru között 2013. március 1-je óta, az Unió és Kolumbia között 2013. augusztus 1-je óta, az Unió és Ecuador között pedig 2017. január 1-je óta ideiglenesen alkalmazzák.
                  
               
                     (2)
                  
                  
                     A megállapodás 13. cikke (2) bekezdése g) pontjának iii. alpontja értelmében a kereskedelmi bizottság módosíthatja a megállapodás II. mellékletében (A „származó termékek” fogalmának meghatározása és az igazgatási együttműködés módszerei) meghatározott különleges származási szabályokat.
                  
               
                     (3)
                  
                  
                     A kereskedelmi bizottság határozatot készül elfogadni a II. melléklet 2. függelékének (A nem származó anyagokon az előállított termék származóvá minősítése érdekében végrehajtandó megmunkálások vagy feldolgozások jegyzéke), 2A. függelékének (Kiegészítés a nem származó anyagokon az előállított termék származóvá minősítése érdekében végrehajtandó megmunkálások vagy feldolgozások jegyzékéhez) és 5. függelékének (Az Európai Unió Kolumbiából, Ecuadorból és Peruból származó termékek tekintetében az 5. cikkről szóló nyilatkozata b) albekezdésének hatálya alá tartozó termékek) módosításáról írásbeli eljárás útján, amelyre várhatóan 2021 vége előtt sor kerül. Az említett függelékek a Harmonizált Rendszer (a továbbiakban: HR) 2007. évi változatán alapulnak. Az említett függelékekben szereplő termékspecifikus származási szabályokat össze kell hangolni a 2017-től alkalmazandó, aktualizált HR-rel. Ez az összehangolás a 2012. évi HR és a 2017. évi HR által bevezetett, a 2., a 2A. és az 5. függelékben foglalt termékspecifikus szabályokat érintő változtatásokra terjedne ki. Az egyértelműség kedvéért, figyelembe véve a függelékekben végrehajtandó módosítások számát, az említett függelékek teljes egészét új szöveggel kell felváltani.
                  
               
                     (4)
                  
                  
                     Helyénvaló meghatározni az Unió által a kereskedelmi bizottságban a megállapodás II. melléklete 2., 2A. és 5. függelékének módosításai tekintetében képviselendő álláspontot, mivel a kereskedelmi bizottság határozata joghatással fog bírni az Unióban,
                  
               
                     (5)
                  
                  
                     A kereskedelmi bizottságban az Unió által képviselendő álláspontnak ezért a kereskedelmi bizottság határozattervezetén kell alapulnia,
                  
               ELFOGADTA EZT A HATÁROZATOT:
         
            1. cikk
            Az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodással (a továbbiakban: a megállapodás) létrehozott kereskedelmi bizottságban a megállapodás II. melléklete 2., 2A. és 5. függelékének módosításai tekintetében az Unió által képviselendő álláspont a kereskedelmi bizottság határozattervezetén alapul (3).
         
         
            2. cikk
            Ez a határozat az elfogadásának napján lép hatályba.
            Ez a határozat 2021. december 31-én hatályát veszti.
         
         
            Kelt Brüsszelben, 2021. november 9-én.
            
               
                  a Tanács részéről
               
               
                  az elnök
               
               A. ŠIRCELJ
            
         
         
            (1)  A Tanács 2012/735/EU határozata (2012. május 31.) az egyrészről az Európai Unió és tagállamai, másrészről Kolumbia és Peru közötti kereskedelmi megállapodásnak az Unió nevében történő aláírásáról és ideiglenes alkalmazásáról (HL L 354., 2012.12.21., 1. o.).
         
            (2)  A Tanács (EU) 2016/2369 határozata (2016. november 11.) az egyrészről az Európai Unió és tagállamai, másrészről Kolumbia és Peru közötti kereskedelmi megállapodáshoz csatolt, Ecuadornak a kereskedelmi megállapodáshoz való csatlakozásának figyelembevétele céljából készült csatlakozási jegyzőkönyvnek az Unió nevében történő aláírásáról és ideiglenes alkalmazásáról (HL L 356., 2016.12.24., 1. o.).
         
            (3)  Lásd az ST 11373/21 sz. dokumentumot.